‘મારું વતન છે બગસરાથી ૧પ કિ.મી. દૂર હાલરિયા ગામ, નાનું એવંુ ગામ છે, મારા વતનના આ ગામમાં સરદાર પટેલ આવાસ યોજનાનું ક્વાર્ટર મને મળ્યું છે, તેમાં ૧૦ઠ૧૦ ઓરડી એક ૮ઠ૪નું રસોડું છે. તેમાં પરિવાર સાથે રહું છું અને અમે ખેતી કામ કરીએ છીએ. મારા પત્ની આજે પણ સિઝન હોય તો વાડીઓમાં કપાસ વીણવા જેવી છૂટક મજૂરીના કામે પણ જાય છેે. અમે ગામડામાં આનંદથી રહીએ છીએ.’ આ શબ્દો છે કોંગ્રેસ શાસિત અમરેલી જિલ્લા પંચાયતના નવનિયુક્ત પ્રમુખ રવજીભાઈ વાઘેલાના. એક શ્રમજીવી પરિવારમાંથી જિલ્લાના એક સર્વોચ્ચ પદ પર તેઓ પહોંચ્યા છે. તેમને તેમના કામ પ્રત્યે ગૌરવ છે. તેઓ હંમેશાં માને છે કે રોજીરોટી માટે કરવામાં આવતું કોઈ કામ નાનું હોતું નથી અને રાજકારણ એ સેવાનું માધ્યમ છે. રવજીભાઈ વાઘેલા ‘અભિયાન’ સાથેની વાતચીતમાં નિખાલસતાથી કહે છે, ‘હાલરિયા ગામના આવાસ યોજનાના બે ઓરડીવાળા ક્વાર્ટરમાં હું વર્ષોથી રહું છું. મારી પાસે બે એકર જમીન છે. તેમાંથી એક એકરમાં ખેતી કામ કરીએ છીએ. મારા પત્ની દહિયાબહેન ખેતી કામ કરે છે અને ગામડે ખેતીની સિઝન હોય ત્યારે કપાસ વીણવા જેવા મજૂરીનું કામ કરી પરિવારને આર્થિક રીતે મદદરૃપ થાય છે. બે સંતાનો અભ્યાસ કરે છે. ગાડી ખરીદી શકાય તેવી આર્થિક ક્ષમતા નથી. બાઇક પર જઈને લોકોના કામ કરું છું.’